<classify> GAVANA wa Benki Kuu ya Tanzania BoT, Profesa Florence Luoga amewahakikishia wawekezaji nchini, uwepo wa mazingira mazuri ya biashara na kuwataka walete mitaji yao hapa.Alisema hayo jana wakati akizungumza katika Mkutano wa Tatu wa Kimataifa wa Wawekezaji wa Sekta ya Mafuta na Gesi jijini Dar es Salaam.Najua mnataka kusikia habari njema kuhusu mazingira mazuri ya uwekezaji na fursa zilizopo katika sekta ya fedha. Nawahakikishieni kuwa Tanzania ni nchi nzuri kwa kuwekeza, alisema.Aliwaeleza washiriki wa mkutano huo kuwa uchumi sasa unakua kwa asilimia saba, huku mfumko wa bei ukiendelea kuwa wastani wa asilimia tatu na viwango vya ubadilishaji fedha asilimia mbili.Hii maana yake ni kuwa uchumi wetu ni imara na unatoa fursa wawekezaji kukopa kwa ajili ya kuwekeza na kuendesha miradi yao, alisema.Profesa Luoga alisema hivi sasa nchi ina akiba ya kutosha ya fedha za kigeni na changamoto ni kuimarisha sekta ya benki ili wafanyabiashara wapate huduma zake kirahisi. Gavana Luoga alisema mwaka 2017 ukuaji wa sekta ya benki ulikuwa asilimia 17, lakini sasa serikali inataka kuona sekta hiyo inakua zaidi kwa kufanya kazi ikishirikiana sekta binafsi.Alisema hivi sasa wanahangaikia kudhibiti mikopo chechefu katika mabenki na kwa ukuaji mzuri wa uchumi, hali itaimarika kwa benki kuajiri watumishi waadilifu na wasomi zaidi. Profesa Luoga alisema lengo ni kuhakikisha benki zina fedha za kutosha, kukopesha wateja kwa riba nafuu kufuatia BoT kuzipunguzia riba.Alisema BoT ina mpango wa kutumia taarifa za wateja zilizo katika vitambulisho vya utaifa, vinavyotolewa na Mamlaka ya Vitambulisho vya Taifa NIDA kuanzisha huduma mtandao.Alisema vitambulisho hivyo, vitasaidia benki kujua eneo gani lina wakazi wengi kuwapelekea huduma. Alisema mazingira mazuri ya huduma za benki, yanachagiza wawekezaji kuja nchini.Mkutano huo uliovutia washiriki 600 kutoka nchi 67, ulifunguliwa na Waziri wa Nchi Ofisi ya Waziri Mkuu anayeshughulikia Uwekezaji, Angela Kairuki kwa niaba ya Waziri Mkuu, Kassim Majaliwa.  <topic>: KITAIFA 